**Уважаеми родители,

Вашето дете ще посещава нашата детска градина
Нашата цел е то да се чувства уютно и спокойно при нас. Вие знаете, че всяко начало е трудно! В такава ситуация към любопитството и очакването се прибавят вълнение и несигурност, може би дори малко страх ( по обясними причини ). Но когато на това непознато място те посрещнат добре и приятелски, идва чувството на облекчение, че има някой, на който можеш да се довериш.
За децата този период на адаптация е по-труден, защото на тях им липсва опитът на възрастните. Те още нямат изградена представа за време и продължителност и не разбират какво означава: "след малко мама и татко ще дойдат..." !
Ние заедно с Вас можем да помогнем в това трудно начало. Доверете ни се!

Още нещо което трябва да знаете!

При първата среща в детската градина ще получите най- важната информация за работното време, хранителния режим и** **педагогическата дейност. Използвайте тази възможност, за да ни разкажете всички особености на детето, малки подробности за навиците му, които ние ще съблюдаваме, за да се чувства то добре и спокойно. Например компанията на любимата плюшена играчка през първите дни е особено успокояваща.

Първите дни

В началото може би Вие ще сте по-разтревожени от Вашето дете. Опитайте се да прикриете притесненията си, за да може детето Ви да се чувства спокойно, в противен случай то ще забележи безпокойството Ви, което неминуемо ще му повлияе.
Постарайте се раздялата сутрин да е кратка и категорична, след като обясните, че скоро ще се върнете. Можете да бъдете сигурни, че веднага след това то с удоволствие ще позволи на учителката си да го успокои и утеши.

И накрая...

Ако детето Ви е болно или поради друга причина отсъства , уведомете ни навреме или най-късно до 8.30часа. След болест детето Ви ще бъде приемано само с бележка от лекуващия лекар.
Добре е детето да е в детската градина около 8.30 часа, тъй като тогава започва първата закуска. (Ще се радваме, ако можем да започнем деня заедно, похапвайки пълноценно.)**

           Екипа на ДГ "Пролетна дъга“" е ангажиран в ежедневна работа с родителите, превръщайки ги в наши партньори при възпитанието и обучението.

Всеки ден информираме родителите при възникнали проблеми със здравословното състояние на детето или проблеми с дисциплината.
  - съобщаваме за постигнатите резултати в учебната работа и във възпитанието и отглеждането на децата.
  -в началото  на учебната година организираме родителски срещи, на които преподавателите коментират конкретните постижения на всяко едно дете.

Чрез сайта на детската градина [www.dg-proletnadaga.com](http://www.dg-proletnadaga.com) и страницата ни във фейсбук  родителите имат възможност да следят в удобно за тях време цялата изготвена от нас информация относно всички предстоящи събития и инициативи, съобщения и покани, режимните моменти и седмичното меню за хранене.

 **Общуването с учителките в детската градина**

**Детските градини у нас изпълняват две важни задачи. Първата е социална-осигуряват помощ на родителите при отглеждането на децата и им дават възможност едновременно да работят и да се грижат за малките човечета. Втората, и далеч по-важна задача, е възпитателна. Детската градина е първата степен в образователната система у нас и се грижи най-вече за възпитанието и социализацията на децата. Усилията на детските учителки са съсредоточени върху това детето да расте като самостоятелна и уверена личност, да усвои умения за общуване и работа в екип, да овладее добре родния си език и да се научи да го ползва правилно, да обогати речника си, да опознае света и природата около себе си, да придобие първи математически познания, да опознае тялото си и да расте здраво и жизнено…и всичко това чрез игра. За да може един ден тази малка сладка въртележка да се превърне в уверен, знаещ и можещ млад човек, който умее да носи отговорност за себе си и собствения живот.**

**Едва ли има нужда да си припомняме хубавата поговорка за първите седем години, за да се убедим колко е важно учители и родители да си помагат и партнират във възпитанието на децата. Детската градина е едно от първите места, където най-важните възрастни за детето-тези, с които то прекарва най-много време, е хубаво да си подадат ръка.

· С кого прекарва по 8 часа на ден детето ни?

Детските учителки в повечето случай имат бакалавърска или магистърска степен по „Предучилищна педагогика”. Те са минали курсове по детска психология, обща и предучилищна педагогика, детска литература и фолклор, изкуствознание, природо-математически науки, педагогика на семейството, теория на възпитанието, театрално майсторство, музика, анатомия и физиология…**Те ще бъдат до детето ви, когато вас ви няма. Те ще го посрещат и изпращат всеки ден, ще споделят радостта от победите му или тъгата от разочарованията. Те ще окажат много сериозно влияние върху възпитанието му. Обучението им е дало необходимите знания, но вие, детето и самата учителка ще се чувствате по-спокойни и по-добре, ако успеете да изградите пълноценни отношения помежду си.

· Говорете с учителките

 Всяка група в детската градина има по две учителки. Не ограничавайте всекидневните си виждания с тях само с „Добро утро” и „Довиждане”. Използвайте всяка възможност да поговорите. Попитайте ги не само как е минал денят на детето, но споделете и какво сте правили у дома. Колко повече неща знаят учителките за детето, толкова по-адекватно ще се отнасят към него. Обърнете внимание на рисунките, закачени на таблото, или на фигурките от пластилин, които са направили децата през деня, и не ги оставяйте без коментар-това са резултати от работата на детето, така и на учителките. Може да е само една дума, но тя показва, че сте забелязали и оценили усилията, които са вложени.
Търсете учителките не само, когато не сте съгласни с нещо, но и когато има за какво да им благодарите.

· Пазете авторитета им

Със сигурност не винаги ще сте съгласни с решенията и действията на учителките. Но не си позволявайте коментари с детето или пред него. Ако то види, че вие не уважавате „госпожите” му, как след това то да ги уважава.Подкопаването на авторитета на учителките пред детето се отразява най-вече върху самото него и пребиваването му в детската градина.Така го вкарвате в противоречива ситуация:”Мама и тате не харесват госпожата, а ме оставят при нея по цял ден”. Това обърква детето, кара го да се чувства неспокойно и напрегнато, без да знае на кой възрастен може да се довери, когато мама и тате ги няма.
Ако не сте съгласни с нещо или сте притеснени, най-добре е да говорите с учителките и заедно да стигнете до решение, без да намесвате детето.

· Ходете на родителски срещи

Не пропускайте родителските срещи и не се притеснявайте да питате или да изказвате мнението си на тях.Срещите се правят именно, за да си поговорите с учителките и с другите родители и да вземете общи решения. Колкото по-открити ш ясни са взаимоотношенията между вас, толкова по-спокойни ще са децата. Включвайте се, колкото ви е възможно, в живота на групата и мероприятията на детската градина, участвайте в организирането на коледното тържество.

· Помагайте в работата на учителките

Поинтересувайте се от какво имат нужда учителките за работата в групата. Понякога това са дребни неща, които лесно можем да осигурим-празни картонени кутии, изписани от едната страна листи, цветни хартии, стари списания, книги, дискове с подходящи песнички, играчки, с които детето вече не играе.

Доверието между възрастните, които се грижат за детето, е здрава основа за неговото възпитание. То се гради крачка по крачка. Не се колебайте да ги направите. На добър път в детската градина, родители!

 Адаптация на децата при постъпване в детска градина

  Първи стъпки в един нов свят

Растейки, ние не помним за това колко трудно е било да пуснеш майчината ръка и да пристъпиш прага, който те въвежда в самостоятелния живот – дори това да е прага на детската градина.

Действително най-трудното време за детето са първите няколко седмици. На него му е нужно да усвои новата обстановка, да се запознае с другите деца и възрастните, да свикне с режима. Този период се нарича адаптационен и ние правим всичко, че той да протече леко и радостно.

Адаптационният период започва в момента, когато Вие сте взели решението Вашето дете да посещава нашата детска градина. При първата среща директора и учителите се стараят да научат от родителите особеностите и навиците на детето: дневния режим, какво предпочитат и какво не, как заспиват, как се успокояват и още много други важни неща. Тази информация е много важна за разбирането на детето, за приятната атмосфера. Специалистите ще отговорят на всички ваши въпроси, ще съгласувате общуването по време на адаптационния период.

По време на адаптационния период за децата би могло да се окаже и по-подходящо да не спят в детската градина. Връщайки се в семейната, позната и сигурна среда, те ще бъдат по-спокойни, по-уверени, промяната на ежедневието няма да е толкова чувствителна. Работата на учителите и целия екип е насочена към това, да се намали тревожността у детето, да се създаде у него индивидуален, първичен за момента режим. Опитът на педагозите, вниманието, интуицията и умението да се поставят на мястото на детето позволява да се намери правилния подход към всяко дете.

Постепенно детето привиква към детската градина. Първите признаци на адаптацията са – добър апетит, спокоен сън, желание за общуване и игра с другите деца, адекватна реакция на всяко предложение на педагога за дадена дейност, нормално емоционално състояние.
След периода на адаптация детето е напълно готово за режима в детската градина.

 **В детската градина „Пролетна дъга” е осигурен медицински персонал, който:
- обработва и класифицира всички необходими документи за постъпването на детето;
- изготвя седмичното меню и следи за рационалното и балансирано хранене на всички деца;
- извършва „Сутрешен медицински филтър” на децата.

При констатирано неразположение на детето, ще Ви уведомим веднага с покана да го вземете.

Необходимо е да бъдем информирани при:
 - установено инфекциозно заболяване;

За да извините отсъствията на детето е необходимо да представите медицинска бележка на ръководството на детската градина.

МОЛЯ, водете детето си, само ако сте уверени, в това, че то е напълно ЗДРАВО!**